Source: https://www.slovensko.sk/sk/institucie-formulare-a-ziado
Timestamp: 2019-11-22 23:42:44+00:00
Document Index: 7651197

Matched Legal Cases: ['§ 3', '§ 31', '§ 16', '§ 3', '§ 11', '§ 16', '§ 17', '§ 48']

Inštitúcie - form... - UPVS
Inštitúcie - formuláre a žiadosti
Všetky informácie potrebné pre orgány verejnej moci (vybavenie mandátneho certifikátu, zriadenie e-schránok pre školy, základné povinnosti orgánov verejnej moci a pod.) nájdete v sekcii Občan a štát - Orgány verejnej moci.
Informácie týkajúce sa kvalifikovaného certifikátu pre kvalifikovanú elektronickú pečať nájdete v Metodickom usmernení č. 3/2015.
Prihlasovanie pre zahraničné fyzické osoby
Národná agentúra pre sieťové a elektronické služby si Vám dovoľuje touto cestou oznámiť, že odo dňa 7. novembra 2019 je v IAM ÚPVS umožnené prihlasovanie aj pre zahraničné fyzické osoby s prostriedkami elektronickej identifikácie vydanými v Estónsku, Chorvátsku, Luxembursku a Španielsku a počas decembra 2019 bude umožnené prihlasovanie aj pre zahraničné fyzické osoby s prostriedkami vydanými v Belgicku a Portugalsku, na základe schém elektronickej identifikácie notifikovaných týmito štátmi. Cudzinec s takýmito prostriedkami sa bude môcť prihlásiť na Ústredný portál verejnej správy (ÚPVS) a aj na všetky portály, ktoré prostredníctvom ÚPVS využívajú jednotné prihlásenie (WebSSO). Viac...
Formuláre doložky právoplatnosti a vykonateľnosti
Národná agentúra pre sieťové a elektronické služby si dovoľuje oznámiť, že v elektronických schránkach orgánov verejnej moci (OVM) boli v prostredí Ústredného portálu verejnej správy sprístupnené tri elektronické formuláre slúžiace na vyznačenie právoplatnosti a vykonateľnosti elektronického úradného dokumentu podľa § 3 písm. k) bod 3zákona č. 305/2013 Z. z. (zákon o e-Governmente). Všetky tri formuláre sú hromadne pridané do sekcie „Vytvoriť oznámenie/výzvu“ v elektronickej schránke OVM.
Formuláre sú zverejnené v module elektronických formulárov(MEF).
Formulár doložky doručovaný v režime do vlastných rúk s fikciou doručenia je dostupný aj cez zelené tlačidlo „Vyznačiť doložku" priamo v odoslaných elektronických úradných správach obsahujúcich elektronické úradné dokumenty, t. j. v správach s triedou (class) EGOV_DOCUMENT. Viac informácií...
eIDAS autentifikácia osôb z Talianska
Dovoľujeme si vás informovať, že od 10. septembra 2019 je v IAM ÚPVS umožnené prihlasovanie pre zahraničné fyzické osoby s prostriedkami elektronickej identifikácie vydanými v Taliansku v rámci verejného systému digitálnych identít (SPID) na základe schémy elektronickej identifikácie notifikovanej Talianskou republikou. To znamená, že cudzinec s takýmto prostriedkom vydaným niektorým z ôsmych poskytovateľov v Taliansku sa pri dosiahnutí povinnej úrovne zabezpečenia bude môcť prihlásiť na ÚPVS a aj na všetky portály, ktoré prostredníctvom ÚPVS využívajú jednotné prihlásenie (WebSSO). Viac informácií...
Aplikácia eDisigner
Aplikácia eDesigner (dizajnér elektronických formulárov) umožňuje vytvorenie elektronického formulára obsahujúceho všetky bežne používané ovládacie prvky a komponenty. Aplikáciu je potrebné si stiahnuť a následne nainštalovať. Prílohou inštalačného balíčka aplikácie je príručka používateľa a manuál na inštaláciu a konfiguráciu.
Aplikácia eDesigner [.zip, 84.4 MB]
Hromadné mazanie ľubovoľného počtu správ z elektronickej schránky
Posledná aktualizácia: 23. 11. 2018
Možnosť hromadného mazania ľubovoľného počtu správ, ktoré sú staršieho dátumu (napr. staršie ako 1 rok), je možné uplatniť v prípade, že už z kapacitných dôvodov nie je potrebné mať tieto správy uložené v elektronickej schránke. Proces je primárne určený na mazanie veľkého počtu súvisiacich informatívnych správ (napr. „Informácia o prijatí správy na spracovanie na ÚPVS“).
V prípade veľkého množstva starých správ v elektronickej schránke je možné tieto správy hromadne vymazať - je potrebné si zadefinovať polia Class (Trieda), Predmet správy, Priečinok a dátumovo ohraničiť vybrané správy na vymazanie.
Pri zadávaní identifikačných údajov do polí Class (Trieda) alebo Predmet správy je možné si vybrať, ktorý z údajov bude žiadateľ vypĺňať, pre kladné vybavenie žiadosti je nutné, aby bolo vyplnené aspoň jedno z týchto dvoch identifikačných polí, na základe ktorého Národná agentúra pre sieťové a elektronické služby identifikuje správy, ktoré sú žiadateľom označené na vymazanie. Potrebné informácie k vypĺňaniu polí nájdete v pätke formulára.
UPOZORNENIE: Proces je trvalý a nezvratný, je preto potrebné si zvážiť vymazanie správ s dôležitým obsahom.
Po zadefinovaní správ určených na vymazanie je potrebné žiadosť podpísať kvalifikovaným elektronickým podpisom s mandátnym cetifikátom a žiadosť zaslať prostredníctvom e-služby „Všeobecná agenda“ do e-schránky Národnej agentúry pre sieťové a elektronické služby.
Žiadosť o zmazanie vybraných správ z elektronickej schránky [.pdf, 82 kB]
Sprístupnenie služby Centrálneho úradného doručovania (CÚD) orgánu verejnej moci
Zákon o e-Governmente zaviedol v § 31a povinnosť využívania centrálnych komponentov ústredného portálu verejnej správy aj pre listinné doručovanie úradných dokumentov a súčasne určil podmienky pre vyhotovenie listinnej podoby elektronického úradného dokumentu vo forme listinného rovnopisu elektronického úradného dokumentu a nové spôsoby jeho doručovania. Povinnosť využívania Centrálneho úradného doručovania (CUD) prostredníctvom modulu elektronického doručovania sa zavádza pre orgán verejnej moci (OVM), ktorý je rozpočtovou organizáciou napojenou na štátny rozpočet od 1. novembra 2018. Ostatné OVM majú možnosť sa na využívani centrálneho doručovania s NASES dohodnúť.
Na využívanie služby CUD je potrebné, aby najskôr príslušné OVM požiadali NASES o zapojenie sa do tejto služby prostredníctvom „Žiadosti o sprístupnenie služby Centrálneho úradného doručovania (CUD) orgánu verejnej moci“. Žiadosť je možné vyplniť a odoslať priamo cez formulár dostupný na portáli slovensko.sk na odkaze https://www.slovensko.sk/sk/ziadost-o-spristupnenie-sluzby alebo listinne.
Listinnú žiadosť je potrebné vyplniť a zaslať na adresu Národná agentúra pre sieťové a elektronické služby, Trnavská cesta 100/II, 821 01 Bratislava, na e-mailovú adresu cud@nases.gov.sk alebo do elektronickej schránky Národnej agentúry pre sieťové a elektronické služby cez elektronickú službu Všeobecná agenda.
Viac informácií nájdete v Popise funkcionality modulu elektronického doručovania pri listinnom doručovaní rovnopisu elektronického úradného dokumentu [.pdf, 660.7 kB]
Prevádzkovanie elektronickej schránky vlastnými prostriedkami - externá elektronická schránka
Sekcia obsahuje elektronický formulár slúžiaci orgánom verejnej moci na podanie žiadosti o udelenie súhlasu a nastavenie prevádzkovania elektronickej schránky vlastnými prostriedkami v zmysle § 16 ods. 7 zákona o e-Governmente.
Podmienky na prevádzkovanie elektronickej schránky vlastnými prostriedkami:
definovanie požiadavky na prevádzkovanie elektronickej schránky vlastnými prostriedkami v Dohode o integračnom zámere (DIZ) v sekcií „Odhad rozsahu integrácie“,
zrealizované Užívateľské akceptačné testy (UAT) (príloha Akceptačný protokol), ktorými žiadateľ preukáže pripravenosť prevádzkovania elektronickej schránky vlastnými prostriedkami,
zabezpečenie povinností v súlade s § 3 písm. l, § 11 až 16 a § 16 ods. 7 zákona o e-Governmente,
zrealizované infraštruktúrne prepojenie na univerzálne integračné rozhranie ÚPVS s obojsmernou komunikáciou.
Viac informácií nájdete v Návode na prevádzkovanie elektronickej schránky vlastnými prostriedkami (externá elektronická schránka) [.pdf, 450.1 kB]
Oznámenie čísla bankového účtu na účely preneseného výkonu štátnej správy
Sekcia obsahuje elektronický formulár slúžiaci obciam a vyšším územným celkom (VÚC) na splnenie povinnosti v zmysle § 17 ods. 4 zákona č. 145/1995 Z. z. o správnych poplatkoch, ak ide o poplatky za úkony vykonávané obcami alebo VÚC v rámci preneseného výkonu štátnej správy. Cieľom tejto povinnosti, resp. oznámenia čísla bankového účtu na účely preneseného výkonu štátnej správy je, aby eGovernment na centrálnej úrovni disponoval vždy aktuálnymi číslami bankových účtov obcí a VÚC, na ktoré sa môžu automaticky zúčtovávať záväzky zo systému eKolok v prospech obcí a VÚC v zákonom určenom termíne. Výhodou pre obce a VÚC je, že pri tejto elektronickej službe sa im peniaze za predošlý mesiac poukážu automaticky. K zúčtovaniu dostanú aj výpis, z ktorého
bude zrejmé, za aké služby a od akých poplatníkov peniaze pochádzajú.
Inštrukcie na vypĺňanie formuláru:
Elektronický formulár „Oznámenie čísla bankového účtu na účely preneseného výkonu štátnej správy“ obsahuje celkom sedem elektronických služieb.
(Získanie potvrdenia o ohlásení trvalého pobytu v zahraničí, Získanie potvrdenia o ohlásení prechodného pobytu v zahraničí, Získanie potvrdenia o trvalom pobyte, Získanie potvrdenia o prechodnom pobyte, Podanie žiadosti o vydanie úmrtného listu s pôvodným menom, Vydanie úradného výpisu (duplikátu) matričného dokladu, Vyhotovenie potvrdenia o údajoch zapísaných v matričnej knihe)
Je povinnosťou nahlásiť minimálne jedno číslo bankového účtu v tvare IBAN (všetky poplatky za služby budú zúčtovávané na tento účet).
Číslo bankového účtu v tvare IBAN musí obsahovať 24 znakov.
Pri výbere služby je potrebné kliknúť na tlačidlo „Hľadať“, aby sa ponuka služieb zobrazila a zakliknúť požadovanú službu, ktorej potvrdenie vykonáte cez tlačidlo „OK“. Manuálne vpisovanie služieb nie je možné.
V prípade, že majú byť služby zúčtovávané jednotlivo, je potrebné ku každej službe nastaviť zvlášť číslo bankového účtu a špecifický symbol.
V prípade nešpecifikovaných služieb sa takéto služby zúčtovávajú na hlavný účet.
V prípade viacerých zriadených elektronických schránok (napr. Obec XY, Obec XY - matričný úrad) je možné oznamovať čísla bankových účtov len zo schránky obce (Obec XY). V prípade preneseného výkonu štátnej správy na úseku matrík sú správne poplatky príjmom obce.
Návod na oznámenie a zmenu čísla bankového účtu na účely preneseného výkonu štátnej správy [.pdf, 854.1 kB]
Vydanie a inicializácia kvalifikovaného certifikátu na tvorbu kvalifikovanej elektronickej pečate
Sekcia obsahuje elektronickú službu, ktorá slúži k vydaniu a inicializácii kvalifikovaného certifikátu, prostredníctvom ktorého je možné vytvoriť kvalifikovanú elektronickú pečať určenú na automatizované autorizovanie vlastných elektronických dokumentov (rozhodnutí). Nie je určená pre orgány verejnej moci, ktoré používajú na zasielanie rozhodnutí formuláre rozhodnutí všeobecnej agendy sprístupnené v elektronickej schránke každého orgánu verejnej moci, nakoľko tieto nie je možné podpisovať automatizovaným spôsobom.
Viac informácií ako postupovať pri obstaraní kvalifikovaného systémového certifikátu nájdete v:
Návode na vydanie a inicializáciu kvalifikovaného certifikátu pre kvalifikovanú elektronickú pečať [.pdf, 1006.1 kB],
Metodickom usmernení k vydaniu a inicializácii kvalifikovaného certifikátu pre kvalifikovanú elektronickú pečať na Ústrednom portáli verejnej správy [.pdf, 472.8 kB].
Registrácia / zmena bankového účtu
Posledná aktualizácia: 17. 06. 2016
UPOZORNENIE: Upozorňujeme orgány verejnej moci, že v zmysle § 48 ods. 7 zákona o e-Governmente majú povinnosť oznámiť Ministerstvu financií SR ako správcovi administratívnej časti platobného modulu identifikáciu účtu, na ktorom prijímajú úhrady podľa tejto časti, vrátane zmien a zrušení tohto účtu.
Žiadosťou o registráciu/zmenu bankového účtu orgánu verejnej moci priradíte bankový účet na príjem platieb k orgánu verejnej moci, v zastúpení ktorého ste na portáli prihlásení. Oprávnenými používateľmi na odoslanie formulára sú zástupcovia OVM, ktorí majú udelené oprávnenie na zákonné alebo plné zastupovanie (štatutár, osoba s úplným prístupom k elektronickej schránke OVM).
Pozn.: OVM môže mať k svojej elektronickej schránke registrovaný iba 1 bankový účet. Ak disponuje viacerými bankovými účtami slúžiacimi na príjem poplatkov za služby, je potrebné, aby si zriadil elektronické schránky pre organizačné zložky.
Správa informačného obsahu
Posledná aktualizácia: 9. 6. 2016
Prístup orgánov verejnej moci (OVM) k Správe informačného obsahu slúži ako nástroj pre oprávnených používateľov OVM na zverejňovanie informačného obsahu o svojej činnosti podľa zákona č. 305/2013 Z. z. o e-Governmente. Informačný obsah sa na portáli pre verejnosť zverejňuje v časti Agendy, kontaktné údaje si OVM aktualizuje v sekcii Inštitúcie.
Oprávnenými používateľmi sú používatelia, ktorí disponujú zákonným zastupovaním na prístup a disponovanie so schránkou OVM (t.j. štatutárny zástupca alebo vedúci OVM) a majú pridelený rozsah oprávnenia (rolu) "Správa informačného obsahu".
Viac informácií ako postupovať pri zverejňovaní informácií na ÚPVS nájdete v:
Návode na správu informačného obsahu pre OVM [.pdf, 1647.3 kB],
Metodickom usmernení k správe informačných obsahov pre OVM na Ústrednom portáli verejnej správy [.pdf, 264.2 kB].
Prejsť na Správu informačného obsahu
Formuláre súvisiace s petíciami
Posledná aktualizácia: 2. 9. 2015
Sekcia obsahuje formulár na nahlásenie výsledku vybavenia petície. Formulár je orgán verejnej moci (OVM) povinný zaslať do 10 pracovných dní od vybavenia petície. Povinné zverejňovanie výsledkov vybavenia petície je účinné od 1. septembra 2015. Formulár môžu odosielať oprávnení používatelia s úplným alebo čiastočný prístupom k elektronickej schránke OVM, pričom nemusia mať pridelenú špeciálnu rolu (rozsah oprávnenia).
Prejsť na formuláre
Posledná aktualizácia: 03. 01. 2019
Sekcia obsahuje formuláre na zriadenie a zrušenie elektronických schránok orgánov verejnej moci, formulár na zmenu údajov orgánu verejnej moci a formulár na zmenu vedúceho orgánu verejnej moci.
Formuláre, na ktorých podanie je oprávnená iba fyzická osoba sú dostupné aj v sekcii "Nájsť službu" pod Ústredným portálom verejnej správy na titulnej stránke portálu.
Formuláre na prácu s modulom CUET
Posledná aktualizácia: 18. 12. 2014
Sekcia obsahuje formuláre na zverejňovanie elektronických úradných dokumentov na Centrálnej úradnej elektronickej tabuli (CUET) a na činnosti súvisiace so zverejnením, sprístupnením dokumentov alebo s poskytovaním informácií o dokumentoch. Dokumenty zverejnené na CUET sú sprístupnené pre všetkých používateľov ÚPVS na adrese https://cuet.slovensko.sk alebo prostredníctvom tlačidla „Úradná tabuľa“ umiestneného na titulnej stránke portálu.
Posledná aktualizácia: 12. 12. 2014
Sekcia obsahuje formuláre na zriadenie a zrušenie elektronických schránok pre organizačné zložky alebo organizácie bez právnej subjektivity a formulár na zmenu údajov o organizačných zložkách a organizáciách. OVM môže požiadať o zriadenie elektronickej schránky pre svoju organizačnú zložku alebo organizáciu bez právnej subjektivity, ktorú má vo svojej zriaďovateľskej pôsobnosti,
ak je odôvodnené, aby takáto zložka alebo organizácia mala na účely elektronického doručovania zriadenú elektronickú schránku.
Posledná aktualizácia: 19. 11. 2014
Sekcia obsahuje formuláre umožňujúce generovanie grid kariet, registráciu a správu prístupov pre zamestnancov orgánov verejnej moci (OVM), ktorí pristupujú do informačných systémov verejnej správy (IS VS). IS VS je agendový systém alebo špecializovaný portál v správe OVM, ktorý je integrovaný na autentifikačný modul ÚPVS, a ktorý umožňuje zamestnancom prihlásiť sa prostredníctvom grid karty. Formuláre sú dostupné pre oprávnených používateľov so zákonným alebo s plným zastupovaním OVM.
Formuláre na udelenie oprávnenia na zastupovanie OVM
Sekcia obsahuje formuláre na udelenie, zmenu a zrušenie oprávnenia na zastupovanie orgánu verejnej moci (OVM) pre fyzickú osobu alebo právnickú osobu. Udelením zastupovania je možné definovať prístup k elektronickej schránke OVM a prideliť rozsah oprávnenia v podobe roly, ktorá umožňuje oprávnenému používateľovi pracovať s vybranou funkcionalitou portálu ÚPVS. Typ a rozsah
oprávnenia na zastupovanie OVM udeľuje vedúci OVM (štatutár) alebo oprávnená osoba, ktorá je poverená vedúcim OVM, a to v rozsahu, ktorý má určený.